Title: Návrh
Author: rosko
Last saved by: M
Company: MŠSR

NÁRODNÁ RADA SLOVENSKEJ REPUBLIKY
V. volebné obdobie 
436
VLÁDNY NÁVRH  
ZÁKON 
z  .......................  2011
o dobrovoľníctve a o zmene a doplnení niektorých zákonov
Národná rada Slovenskej republiky sa uzniesla na tomto zákone:
Čl. I
§ 1
Predmet úpravy
(1)	Tento zákon upravuje právne postavenie dobrovoľníka a právne vzťahy pri poskytovaní služieb, činností a iných výkonov dobrovoľníkom (ďalej len „dobrovoľnícka činnosť“). 

(2)	Tento zákon sa vzťahuje aj na činnosť vykonávanú dobrovoľníkom podľa osobitných zákonov^1), ak tieto osobitné zákony neustanovujú na výkon dobrovoľníckej činnosti iné podmienky. 
§ 2
Dobrovoľník
(1) Dobrovoľníkom je fyzická osoba, ktorá na základe svojho slobodného rozhodnutia bez nároku na odmenu vykonáva pre inú osobu s jej súhlasom v jej prospech alebo vo verejný prospech dobrovoľnícku činnosť založenú na svojej schopnosti, zručnosti alebo vedomosti a spĺňa podmienky ustanovené týmto zákonom, ak dobrovoľnícku činnosť
a)	vykonáva mimo svojich pracovných, služobných a študijných povinností, vyplývajúcich mu zo zákona, zo stanov, z pracovnej zmluvy, zo služobnej zmluvy, zo študijného poriadku alebo z iného obdobného pre neho záväzného dokumentu,
b)	nevykonáva pre orgán alebo funkcionára právnickej osoby, ktorej je členom, zamestnancom, žiakom alebo študentom,

c)	vykonáva mimo svojho podnikania alebo inej samostatnej zárobkovej činnosti.

 (2) Dobrovoľník vykonáva dobrovoľnícku činnosť na základe zmluvy o dobrovoľníckej činnosti (ďalej len „zmluva“) uzavretej s osobou so sídlom alebo pobytom na území Slovenskej republiky, pre ktorú vykonáva dobrovoľnícku činnosť (ďalej len „prijímateľ dobrovoľníckej činnosti“) alebo s právnickou osobou so sídlom na území Slovenskej
––––––––––––––––––––––––
1)	Napríklad § 57 a 58 zákona č. 314/2001 Z. z. o ochrane pred požiarmi v znení zákona č. 562/2005 Z. z., § 5 zákona č. 460/2007 Z. z. o Slovenskom Červenom kríži a ochrane znaku a názvu Červeného kríža a o zmene a doplnení niektorých zákonov, § 11 až 13 zákona č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, § 4 zákona č. 544/2002 Z. z. o Horskej záchrannej službe v znení neskorších predpisov

republiky, ktorá organizuje alebo sprostredkúva dobrovoľnícku činnosť pre inú osobu s jej súhlasom v jej prospech alebo vo verejný prospech (ďalej len „vysielajúca organizácia“).

§ 3
Dobrovoľnícka činnosť
(1) Dobrovoľník vykonáva dobrovoľnícku činnosť najmä
a)	pre osoby so zdravotným postihnutím, cudzincov a osoby bez štátnej príslušnosti, osoby počas výkonu trestu odňatia slobody alebo ochrannej výchovy a po prepustení z výkonu trestu odňatia slobody, z výkonu väzby a z výkonu ochrannej výchovy, drogovo a inak závislé osoby, nezaopatrené deti, osoby odkázané na starostlivosť iných osôb, seniorov, osoby trpiace domácim násilím a nezamestnané osoby alebo pri poskytovaní verejnoprospešných činností a ďalších činností v oblasti sociálnych vecí a zdravotníctva,
b)	v neformálnom vzdelávaní v práci s mládežou a v špecializovaných činnostiach v oblasti práce s mládežou,
c)	pri odstraňovaní následkov prírodných katastrof, ekologických katastrof, pri humanitárnej pomoci, záchrane života a zdravia, v civilnej ochrane, ochrane pred požiarmi a pri uskutočňovaní rozvojových programov v rámci projektov domácich, zahraničných a medzinárodných organizácií,
d)	pri tvorbe, ochrane, udržiavaní alebo zlepšovaní životného prostredia, pri starostlivosti o ochranu a zachovanie kultúrneho dedičstva a pri organizovaní kultúrnych, športových, telovýchovných, charitatívnych, vzdelávacích a osvetových podujatí,
e)	pri odstraňovaní foriem, sociálneho a ekonomického znevýhodnenia a znevýhodnenia vyplývajúceho z dôvodu veku a zdravotného postihnutia, ktorého cieľom je zabezpečiť rovnosť príležitostí v praxi podľa osobitného zákona^2),
f)	pri začleňovaní osôb žijúcich v sociálne vylúčenom spoločenstve do spoločnosti, najmä pri odstraňovaní všetkých foriem ich znevýhodnenia.

(2) Dobrovoľníckou činnosťou podľa tohto zákona nie je 
a)	činnosť vykonávaná medzi manželmi alebo medzi blízkymi osobami^3),
b)	činnosť vykonávaná v rámci podnikania alebo inej zárobkovej činnosti, 
c)	činnosť vykonávaná v pracovnoprávnom vzťahu, v štátnozamestnaneckom pomere, služobnom pomere alebo činnosť vykonávaná v rámci študijných povinností,
d) vzájomná občianska alebo susedská výpomoc,
e) činnosť vykonávaná osobami, ktoré nedovŕšili 15 rokov.

(3)	Dobrovoľník, ktorý nedovŕšil vek 18 rokov, môže dobrovoľnícku činnosť vykonávať len so súhlasom svojho zákonného zástupcu a len pod dohľadom zodpovednej plnoletej fyzickej osoby.

(4)	Dobrovoľnícku činnosť na území Slovenskej republiky môže vykonávať aj dobrovoľník, ktorý nie je štátnym občanom Slovenskej republiky ak spĺňa podmienky ustanovené osobitným predpisom^4).
––––––––––––––––––––––––
^2) Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov.
^3) § 116 Občianskeho zákonníka.
^4) Zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov.
§ 4 
Vysielajúca organizácia
(1) Vysielajúcou organizáciou môže byť, ak tento zákon neustanovuje inak (§ 7), právnická osoba, ktorá je 
a) občianskym združením^5),
b) neziskovou organizáciou poskytujúcou  všeobecne prospešné služby^6),
c) cirkvou alebo náboženskou spoločnosťou alebo právnickou osobou odvodzujúcou svoju právnu subjektivitu od cirkvi alebo náboženskej spoločnosti^7),
d) školou alebo školským zariadením 
e) nadáciou alebo
f) inou právnickou osobou ak to ustanovuje osobitný zákon.

(2) Vysielajúca organizácia v rámci svojej činnosti vyberá, eviduje, pripravuje a vysiela dobrovoľníkov na výkon dobrovoľníckej činnosti a uzatvára s nimi zmluvu podľa § 6. 

(3) Evidencia dobrovoľníkov, ktorú vysielajúca organizácia vedie, obsahuje tieto údaje
a) meno, priezvisko, 
b) dátum narodenia,
c) adresu trvalého pobytu,
d) adresu bydliska, ak sa odlišuje od adresy trvalého pobytu,
e) číslo zmluvy alebo údaje podľa § 6 ods. 4.

(4) Vysielajúca organizácia môže po dohode s dobrovoľníkom uzavrieť poistenie zodpovednosti za ním spôsobenú škodu^8) a v prospech dobrovoľníka aj poistenie pre prípad jeho úrazu. 

(5) Vysielajúca organizácia, ktorá vysiela dobrovoľníka vykonávať dobrovoľnícku činnosť do cudziny, je povinná dohodnúť v prospech dobrovoľníka najvyššiu možnú úroveň ochrany bezpečnosti a zdravia dobrovoľníka, ak nie je zabezpečená inak.  

(6) Vysielajúca organizácia je povinná zabezpečiť plnenie povinností a opatrení podľa osobitného predpisu^9) v rozsahu nevyhnutnom na zaistenie bezpečnosti a ochrany zdravia dobrovoľníka pri výkone dobrovoľníckej činnosti tak, aby dobrovoľník dobrovoľnícku činnosť vykonával v podmienkach neohrozujúcich jeho život a zdravie vzhľadom na druh a povahu dobrovoľníckej činnosti. Ak je na vykonávanie dobrovoľníckej činnosti                potrebné podľa osobitných predpisov^8) osobitné vybavenie alebo oblečenie, najmä              ochranný odev a iné osobné ochranné pracovné prostriedky a pracovné pomôcky, vysielajúca 

–––––––––––––––––
^5) Zákon č. 83/1990 Zb. o združovaní občanov v znení neskorších predpisov.
^6) Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov.
^7) Zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov
^8) § 2 ods. 2 písm. c) zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov.

organizácia je povinná ich zabezpečiť dobrovoľníkovi pred začatím vykonávania dobrovoľníckej činnosti. Povinnosti podľa prvej a druhej vety vysielajúca organizácia nemá, ak ich zabezpečuje prijímateľ dobrovoľníckej činnosti. 

(7) S dobrovoľníkom mladším ako 18 rokov vysielajúca organizácia nesmie dohodnúť vykonávanie dobrovoľníckej činnosti, ktorá je neprimeraná anatomickým, fyziologickým a psychologickým osobitostiam jeho veku, alebo pri ktorej by bol vystavený zvýšenému nebezpečenstvu úrazu alebo iného poškodenia zdravia. 

(8) Vysielajúca organizácia je povinná podľa povahy a druhu dobrovoľníckej činnosti poučiť dobrovoľníka a zákonného zástupcu dobrovoľníka mladšieho ako 18 rokov o rizikách spojených s výkonom dobrovoľníckej činnosti, ktorá by mohla ohroziť jeho zdravie alebo život.

(9) Ak o to dobrovoľník požiada, vysielajúca organizácia je povinná mu vydať písomné potvrdenie o trvaní, rozsahu a obsahu dobrovoľníckej činnosti a písomné hodnotenie jeho dobrovoľníckej činnosti. 

(10) Vysielajúca organizácia je oprávnená na účely zabezpečenia výkonu dobrovoľníckej činnosti spracúvať osobné údaje dobrovoľníka, jeho zákonného zástupcu a zodpovednej plnoletej fyzickej osoby podľa § 3 ods. 3 v rozsahu podľa odseku 3 písm. a) až d), ako aj údaje týkajúce sa výkonu dobrovoľníckej činnosti v súlade s ochranou osobných údajov podľa osobitného zákona.

(11) Ak vysielajúca organizácia uzatvorí dohodu o podmienkach výkonu dobrovoľníckej činnosti s prijímateľom dobrovoľníckej činnosti, táto dohoda musí byť v súlade so zmluvou, ktorú vysielajúca organizácia uzatvorila s dobrovoľníkom.

§ 5
Prijímateľ dobrovoľníckej činnosti

(1) Prijímateľ dobrovoľníckej činnosti v rámci svojej činnosti vyberá a pripravuje dobrovoľníkov na výkon dobrovoľníckej činnosti a uzatvára s nimi zmluvu podľa § 6, ak nejde o dobrovoľníkov, ktorí uzavreli zmluvu s vysielajúcou organizáciou. Ak prijímateľ dobrovoľníckej činnosti vedie evidencia dobrovoľníkov, táto evidencia obsahuje údaje podľa § 4 ods. 3.

(2) Prijímateľ  dobrovoľníckej  činnosti  môže po dohode s dobrovoľníkom uzavrieť poistenie
zodpovednosti za ním spôsobenú škodu^8) a v prospech dobrovoľníka aj poistenie pre prípad jeho úrazu, ak ho neuzavrela už vysielajúca organizácia. 

(3) Prijímateľ dobrovoľníckej činnosti je povinný zabezpečiť plnenie povinností a opatrení podľa osobitného predpisu^9) v rozsahu nevyhnutnom na zaistenie bezpečnosti a ochrany zdravia dobrovoľníka pri výkone dobrovoľníckej činnosti tak, aby dobrovoľnícku činnosť dobrovoľník vykonával v podmienkach neohrozujúcich jeho život a zdravie vzhľadom na druh a povahu dobrovoľníckej činnosti. Ak je na vykonávanie dobrovoľníckej činnosti potrebné podľa osobitných predpisov^9) osobitné vybavenie alebo oblečenie, najmä ochranný odev a iné osobné ochranné pracovné prostriedky a pracovné pomôcky, prijímateľ dobrovoľníckej činnosti je povinný ich zabezpečiť dobrovoľníkovi pred začatím vykonávania dobrovoľníckej činnosti, ak ich nezabezpečila vysielajúca organizácia. 

(4) S dobrovoľníkom mladším ako 18 rokov prijímateľ dobrovoľníckej činnosti nesmie dohodnúť vykonávanie dobrovoľníckej činnosti, ktorá je neprimeraná anatomickým, fyziologickým a psychologickým osobitostiam jeho veku, alebo pri ktorej by bol vystavený zvýšenému nebezpečenstvu úrazu alebo iného poškodenia zdravia. 

(5) Prijímateľ dobrovoľníckej činnosti je povinný podľa povahy a druhu dobrovoľníckej činnosti poučiť dobrovoľníka a zákonného zástupcu dobrovoľníka mladšieho ako 18 rokov o rizikách spojených s výkonom dobrovoľníckej činnosti, ktorá by mohla ohroziť jeho zdravie alebo život.

(6) Prijímateľ dobrovoľníckej činnosti je povinný vydať písomné potvrdenie o trvaní, rozsahu a obsahu dobrovoľníckej činnosti dobrovoľníka a písomné hodnotenie dobrovoľníckej činnosti ak o to dobrovoľník alebo vysielajúca organizácia požiada.

(7) Prijímateľ dobrovoľníckej činnosti je oprávnený na účely zabezpečenia výkonu dobrovoľníckej činnosti spracúvať osobné údaje dobrovoľníka, jeho zákonného zástupcu a zodpovednej plnoletej fyzickej osoby podľa § 3 ods. 3 v rozsahu podľa § 4 ods. 3 písm. a) až d), ako aj údaje týkajúce sa výkonu dobrovoľníckej činnosti v súlade s ochranou osobných údajov podľa osobitného zákona.

§ 6
Zmluva 
(1) Zmluva musí mať vždy písomnú formu, ak ide o dobrovoľnícku činnosť, ktorú bude dobrovoľník vykonávať v cudzine, inak je zmluva neplatná; za dobrovoľníka mladšieho ako 18 rokov zmluvu uzatvára jeho zákonný zástupca.

(2) Písomná zmluva obsahuje najmä
a) meno, priezvisko, dátum narodenia, adresu trvalého pobytu a adresu bydliska dobrovoľníka, ak sa odlišuje od adresy trvalého pobytu,
b) označenie vysielajúcej organizácie alebo prijímateľa dobrovoľníckej činnosti s uvedením názvu, sídla, identifikačného čísla a fyzickej osoby oprávnenej konať za právnickú osobu alebo mena, priezviska, dátumu narodenia a adresy trvalého pobytu, ak je prijímateľom dobrovoľníckej činnosti fyzická osoba,
c) miesto,  obsah a trvanie  dobrovoľníckej činnosti  a označenie prijímateľa dobrovoľníckej činnosti podľa písmena b), ak je zmluva uzatvorená s vysielajúcou organizáciou,
d) materiálne zabezpečenie dobrovoľníka, ak bolo dohodnuté, najmä spôsob stravovania a ubytovania dobrovoľníka, spôsob dopravy alebo úhradu cestovných náhrad spojených s cestou na miesto výkonu dobrovoľníckej činnosti, príspevok na úhradu nevyhnutných výdavkov na miesto vykonávania dobrovoľníckej činnosti, poskytnutie ochranného odevu a iných osobných ochranných pracovných prostriedkov alebo poskytnutie jednotného oblečenia alebo iného osobného vybavenia,  
e) dôvody a spôsob predčasného skončenia dobrovoľníckej činnosti,
f) iné údaje o dôležitých skutočnostiach, ktoré sú pre vykonávanie dobrovoľníckej činnosti nevyhnutné, a ktoré sú preventívne z hľadiska ochrany života alebo zdravia dobrovoľníka, najmä vykonanie inštruktáže, výcviku, školenia alebo inej odbornej prípravy, umožnenie styku s kontaktnou osobou vysielajúcej organizácie alebo prijímateľa dobrovoľníckej činnosti.
(3) Ak ide o dobrovoľnícku činnosť vykonávanú v cudzine, dobrovoľník predkladá vysielajúcej orgnaizácii pred uzavretím zmluvy potvrdenie o svojom zdravotnom stave alebo čestným vyhlásením potvrdí, že mu nie sú známe zdravotné prekážky výkonu dobrovoľníckej činnosti vzhľadom na povahu a druh vykonávanej dobrovoľníckej činnosti uvedenej v návrhu zmluvy.

(4) Ak je zmluva uzavretá ústnou formou musí byť medzi dobrovoľníkom a vysielajúcou organizáciou alebo prijímateľom dobrovoľníckej činnosti dohodnuté miesto, obsah a trvanie dobrovoľníckej činnosti. 

(5) Zmluva môže obsahovať aj záväzok vysielajúcej organizácie alebo prijímateľa dobrovoľníckej činnosti, že uhradí dobrovoľníkovi vynaložené náklady na dobrovoľné nemocenské poistenie, dobrovoľné dôchodkové  poistenie a dobrovoľné poistenie v nezamestnanosti podľa osobitného predpisu^9) a zdravotné poistenie podľa osobitného predpisu^10), ak mu vznikli a uhrádza ich počas vykonávania dobrovoľníckej činnosti.

(6) Dobrovoľník za vykonávanie dobrovoľníckej činnosti nedostáva odmenu. Zabezpečenie dobrovoľníka plnením podľa odseku 2 písm. d) a podľa odseku 5 nie je odmenou ani protihodnotou, ale slúži na uskutočnenie alebo uľahčenie vykonávania dobrovoľníckej činnosti

§ 7
Dobrovoľnícka činnosť vykonávaná pre orgány verejnej správy

Štátne orgány, vyššie územné celky,  obce a nimi zriadené alebo založené právnické osoby môžu využívať dobrovoľnícku činnosť na podporu plnenia svojich úloh podľa osobitných predpisov na účel podľa § 3. Pri využívaní dobrovoľníckej činnosti majú tieto právnické osoby postavenie a povinnosti vysielajúcej organizácie alebo prijímateľa dobrovoľníckej činnosti podľa tohto zákona.

Čl. II
	Zákon č. 311/2001 Z. z. Zákonník práce v znení zákona č. 408/2002 Z.z., zákona              č. 210/2003 Z.z. zákona č.  453/2003 Z.z., zákona č.  461/2003 Z.z., zákona č. 5/2004 Z.z., zákona č. 365/2004 Z.z., zákona č. 82/2005 Z.z., zákona č. 131/2005 Z.z., zákona                        č.  244/2005 Z.z., zákona č. 570/2005 Z.z., zákona č. 124/2006 Z.z., zákona č. 231/2006 Z. z., zákona č. 348/2007 Z.z., zákona č. 200/2008 Z.z., zákona č. 460/2008 Z.z., zákona č. 49/2009 
Z.z., zákona č. 184/2009 Z.z., zákona č.  574/2009 Z.z., zákona č. 543/2010 Z.z., zákona   

––––––––––––––––––––––––––
^9) Zákon č. 461/2003 Z. z. o sociálnom poistení v znení neskorších predpisov.
^10) Zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve                a o zmene a doplnení niektorých zákonov v znení neskorších predpisov.
    č.  48/2011 Z.z.,  zákona č. .../2011 Z. z. sa dopĺňa takto :

Za § 138 sa vkladá § 138a, ktorý vrátane nadpisu znie:

„§138a
Prekážka v práci z dôvodu dobrovoľníckej činnosti

(1)	Zamestnávateľ môže zamestnancovi na základe jeho žiadosti poskytnúť pracovné voľno na výkon činnosti vykonávanej na základe zmluvy o dobrovoľníckej činnosti podľa osobitného predpisu v pracovnom čase; za čas pracovného voľna mzda ani náhrada mzdy zamestnancovi nepatrí. Pracovné voľno poskytnuté podľa prvej vety sa nepovažuje za výkon práce. 

(2)	Podmienky poskytovania pracovného voľna zamestnancom na výkon dobrovoľníckej činnosti podľa osobitného predpisu možno dohodnúť aj so zástupcami zamestnancov; mzdu ani náhradu mzdy za čas pracovného voľna nemožno dohodnúť.“.

Čl. III 
     Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona   č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 Z. z. , zákona č..... /2011 Z. z., zákona č......./2011 Z. z., zákona č. ......./2011 Z. z. a zákona č....../2011 Z. z. sa mení a dopĺňa takto:

1. V § 9 sa odsek 2 dopĺňa písmenom y), ktoré znie:
„y) plnenia poskytované dobrovoľníkovi podľa osobitného predpisu^59i)“.

Poznámka pod čiarou k odkazu 59i znie:
„^59i) § 6 ods. 2 písmeno d) zákona č. ....../2011  Z. z. o dobrovoľníctve a o zmene a doplnení niektorých zákonov.“.

2. V § 50 ods. 1 písm. a) sa za slová „(ďalej len „prijímateľ“)“ vkladajú slová „alebo že sa má prijímateľovi poukázať podiel zaplatenej dane do výšky 3 %, ak ide o daňovníka, ktorý v zdaňovacom období, ktorého sa vyhlásenie týka, vykonával dobrovoľnícku činnosť podľa osobitného predpisu^59j) počas najmenej 40 hodín v zdaňovacom období a predloží o tom písomné potvrdenie podľa osobitného predpisu^59k)“.

Poznámky pod čiarou k odkazom 59j a 59k znejú:
„^59j) § 3 ods. 1 zákona č. .../2011 Z. z. 
^59k) § 4 ods. 9 a § 5 ods. 6 zákona č. .../2011 Z. z.“. 

3.  § 50 ods. 5 sa dopĺňa písmenom i), ktoré znie:
„ i) organizovanie a sprostredkovanie dobrovoľníckej činnosti.“.

4.   V § 50 ods.15 sa na konci pripája táto veta:
„Rovnaký postup sa použije ak sa preukáže, že daňovník uvedený v odseku 1 písm. a) nesplnil podmienky určené podľa osobitného predpisu.^59l)“.

Poznámka pod čiarou k odkazu 59l znie:
„^59l)Zákon č. .../2011 Z. z.“. 

5.  Za § 52l sa vkladá § 52m, ktorý vrátane nadpisu znie:

„§ 52m
Prechodné ustanovenia k úpravám účinným od 1. decembra 2011

Ustanovenie § 50 ods. 1 písm. a), ods. 5 a 15 v znení účinnom od 1. decembra 2011 sa prvýkrát použije pri podaní daňového priznania alebo ročného zúčtovania preddavkov na daň z príjmov zo závislej činnosti za zdaňovacie obdobie roku 2012.“. 

Čl. IV

	Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zákona č. 733/2004 Z. z., zákona č. 747/2004 Z. z., zákona č. 171/2005 Z. z., zákona č. 517/2005 Z. z., zákona č. 120/2006 Z. z., zákona č. 460/2007 Z. z., zákona č. 538/2007 Z. z., zákona č. 465/2008 Z. z., zákona č. 535/2008 Z. z., zákona č. 467/2009 Z. z. a zákona č. 527/2010 Z. z. sa dopĺňa takto :
V § 103 sa za odsek 4 dopĺňa odsekom 5, ktorý znie :
„(5) Obec môže ustanoviť všeobecne záväzným nariadením, že jedným z kritérií pre oslobodenie alebo zníženie miestnej dane, miestneho poplatku za komunálne odpady a drobné stavebné odpady bude vykonávanie dobrovoľníckej činnosti podľa osobitného predpisu^48a) v prospech obce na podporu plnenia jej úloh.“.
Poznámka pod čiarou k odkazu č. 48a) znie :
„^48a) Zákon č. .../2011 Z. z. o dobrovoľníctve a o zmene a doplnení niektorých zákonov“.

Čl. V
Tento zákon nadobúda účinnosť 1. decembra 2011.

Dôvodová správa

Všeobecná časť

Dobrovoľníctvo je neodmysliteľnou súčasťou každej modernej spoločnosti. Vďaka dobrovoľníctvu môžu občania významne prispieť k sociálnemu a hospodárskemu rozvoju svojich spoločenstiev. Navyše môžu rozšíriť vplyv a kapacity organizácií občianskej spoločnosti a zároveň rozvíjať vlastné schopnosti. Prínosy dobrovoľníctva opakovane uznávajú rôzne iniciatívy zamerané na podporu dobrovoľníctva na medzinárodnej a európskej úrovni. Povedomie vlád a organizácií občianskej spoločnosti o dôležitosti právneho rámca upravujúceho dobrovoľníctvo sa neustále zvyšuje. Niektoré európske krajiny zahájili preto aktivity smerujúce k právnej reforme a vytvoreniu prostredia podporujúceho dobrovoľníctvo. Z okolitých štátov ide o Českú republiku, Maďarsko či Poľsko. Hoci sa zákonné úpravy týchto či iných štátov rôznia čo do rozsahu upravovanej problematiky, všetky však zachovávajú rovnaké princípy.

V súčasnosti nie je v právnom poriadku Slovenskej republiky zakotvená všeobecná úprava dobrovoľníctva, ale len čiastkové úpravy ako napr. zákon č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, čo v praxi spôsobuje výrazné problémy, ktoré brzdia túto významnú pozitívnu aktivitu človeka voči iným osobám a voči celej spoločnosti. Dôležitú úlohu pri tvorbe návrhu zákona zohrala aj Európska únia, ktorá vyhlásila rok 2011 za európsky rok dobrovoľníctva.

Vláda Slovenskej republiky prezentovala, že bude širšie využívať a rozvíjať potenciál spolupráce orgánov verejnej správy s neziskovým sektorom. Na tento účel vytvorí  potrebný legislatívny rámec na to, aby sa neziskové organizácie mohli efektívnejšie podieľať na uspokojovaní potrieb občanov, zvyšovaní kvality ich života a kvality spravovania spoločnosti a demokracie posilnením účasti v rozhodovacích procesoch. Toto predsavzatie možno dokumentovať týmito slovami „Vláda SR vytvorí podmienky pre rozvoj dobrovoľníctva, vrátane definovania inštitútu dobrovoľníka. Vláda SR podporí aktivity charity, mimovládnych organizácií a kresťanských spoločenstiev, ktoré majú najlepšie výsledky, najmä z fondov EÚ“.

	Vláda Slovenskej republiky pri tvorbe navrhovanej právnej normy prihliadala na skúsenosti  a poznatky v oblasti dobrovoľníckej činnosti získané z právnych analýz a úprav v iných štátoch ako aj zástupcov mimovládnych neziskových organizácií. Snahou vlády Slovenskej republiky je vytvoriť pre posudzovanie v Národnej rade Slovenskej republiky návrh, ktorý zavedie do právneho poriadku nové doteraz nepoznané úpravy so snahou  maximálne odbúrať administratívne prekážky, ktoré by sťažovali výkon dobrovoľníckej činnosti. Pritom sa vychádza zo skutočnosti, že dobrovoľnícka činnosť sa v Slovenskej republike uskutočňuje aj v súčasnosti bez existencie všeobecnej právnej úpravy. 

Hlavnou ambíciou predloženého návrhu je predovšetkým stransparentniť dobrovoľníctvo ako všeobecne uznávanú činnosť vykonávanú fyzickými osobami vo verejnoprospešnom záujme. Vymedzené oblasti dobrovoľníctva najmä v oblasti sociálnych vecí, zdravotníctva, starostlivosti o  chorých a starých ľudí či vzdelávania určite prinesú nemalý efekt aj do verejných zdrojov, ktoré nebude potrebné z verejných rozpočtov vynakladať, ale bude ich možno použiť na podporu iných aktivít vykonávaných vo verejnom záujme.

Pri vypracúvaní návrhu zákona sa vychádzalo zo všeobecne uznávanej definície, podľa ktorej dobrovoľník je fyzická osoba, ktorá so svojho slobodného rozhodnutia bezodplatne poskytuje svoje služby inej osobe alebo v jej prospech a s jej súhlasom. 

Predložený návrh zákona je koncipovaný ako všeobecná právna úprava dobrovoľníctva pričom ponecháva voľnosť na úpravu odlišných podmienok na výkon dobrovoľníckej činnosti už v prijatých zákonoch ako aj pre právne úpravy prijaté v budúcnosti.

Na výkon dobrovoľníckej činnosti možno využívať aj ustanovenia osobitných predpisov, na základe ktorých sa dobrovoľníci môžu združiť na výkon dobrovoľníckych činností do združenia bez právnej subjektivity alebo spolupracovať so spolkom alebo združeniami.

Na výkon dobrovoľníckej činnosti budú nevyhnutne vznikať medzi dobrovoľníkom (poskytovateľom služby) a prijímateľom služby alebo jej sprostredkovateľom rôzne právne vzťahy a to neformálne tzv. konkludentne alebo na základe ústnej dohody alebo na základe písomnej zmluvy, a to v závislosti od toho, či dobrovoľníkom je maloletá osoba, občan Slovenskej republiky alebo cudzinec.

Zákon vychádza pri formulácii niektorých ustanovení, ktoré na základe verejného záujmu vylučujú z činnosti dobrovoľníckeho charakteru také činnosti, ktoré sú zakázané napríklad deťom, tehotným ženám, matkám s malými deťmi, osobám z dôvodu zdravotného postihnutia, zakázané činnosti (napríklad nakladanie so zbraňami a s výbušninami, držanie zakázaných drog, liekov a chemických látok, a podobne), vzájomná občianska výpomoc, napríklad drobné služby a protislužby medzi susedmi, medzi spolupracovníkmi, podnikanie alebo výkon slobodného povolania, na ktoré je potrebné povolenie nejakého orgánu (živnostenského úradu, profesijnej komory) a zapísanie do úradného registra (do obchodného registra, do živnostenského registra, do zoznamu advokátov, notárov, atď.).

Je potrebné mať na zreteli, bez ohľadu na formu, trvanie a obsah dobrovoľníckej činnosti, že každý dobrovoľník znáša zodpovednosť za škodu, ktorú spôsobil prijímateľovi alebo tretej osobe. Ide o všeobecnú zodpovednosť, ktorú znáša každý občan.

Na podporu dobrovoľníctva sa predpokladá, že prijímateľ dobrovoľníckej činnosti alebo vysielajúca organizácia dobrovoľníkovi poskytne ochranný odev alebo pracovné pomôcky, cestovné náhrady alebo mu poskytne ubytovanie a stravu, uhradí výdavky na poistné do poistných fondov a podobne za predpokladu, že toto plnenie nie je odmenou ani protihodnotou, ktorá by bola nárokovateľná (právne vynútiteľná), a slúži na uskutočnenie alebo na uľahčenie dobrovoľníckej činnosti.

	Zákonom sa zároveň navrhuje novelizovať  viacero zákonov, ktoré majú vzťah k výkonu dobrovoľníckej činnosti. Verejný záujem na podpore dobrovoľníctva sa preto vyjadruje novelou Zákonníka práce, novelou zákona č. 595/2003 Z. z. o dani z príjmov formou možnosti prispieť na podporu dobrovoľníctva poukázaním časti priznanej dane i úpravy nezdaniteľných častí príjmu, novelou zákona č. 582/2004 Z. z. o miestnych daniach sa navrhuje umožniť obciam samostatne rozhodnúť o úľavách na miestnych daniach v prípadoch, že platitelia daní budú vykonávať dobrovoľnícku činnosť v ich prospech. 

Navrhovaná právna úprava nebude mať priamy dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, enviromentálny vplyv  ani vplyv na zamestnanosť, podnikateľské prostredie a informatizáciu spoločnosti.

DOLOŽKA  ZLUČITEĽNOSTI
právneho predpisu s právom Európskej únie

1. Predkladateľ právneho predpisu:  Vláda Slovenskej republiky 

2. Názov návrhu právneho predpisu: Návrh zákona o dobrovoľníctve a o zmene a doplnení niektorých zákonov

3. Problematika návrhu právneho predpisu:
a)	Je upravená v práve Európskej únie:
-  primárnom – čl. 20 Zmluva o fungovaní Európskej únie – „občianstvo EÚ“, hlava  IV Zmluva o fungovaní Európskej únie – „voľný pohyb“, Protokol o službách všeobecného záujmu 
-  sekundárnom (prijatom po nadobudnutí platnosti Lisabonskej zmluvy,
   ktorou sa mení a dopĺňa Zmluva o Európskom spoločenstve a Zmluva 
   o  Európskej únii - po 30. novembri 2009) 
1.	legislatívne akty,
2.	nelegislatívne akty,
- sekundárnom (prijatom pred nadobudnutím platnosti Lisabonskej 
   zmluvy, ktorou sa mení a dopĺňa Zmluva o Európskom spoločenstve 
   a Zmluva o Európskej únii - do 30. novembra 2009), - smernica Rady 2004/114/ES o podmienkach prijatia štátnych príslušníkov tretích krajín na účely štúdia, výmen žiakov, neplateného odborného vzdelávania alebo dobrovoľnej služby
b)	nie je obsiahnutá v judikatúre Súdneho dvora Európskej únie.

4. Záväzky Slovenskej republiky vo vzťahu k Európskej únii: bezpredmetné

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskej únie: úplný
 
6. Gestor a spolupracujúce rezorty : bezpredmetné

Doložka vybraných vplyvov

A.1. Názov materiálu: (Návrh) 
Návrh zákona o dobrovoľníctve a o zmene a doplnení niektorých zákonov

Termín začatia a ukončenia PPK: 7. apríla 2011 – 15. apríla 2011
A.2. Vplyvy:

| Pozitívne^* | Žiadne^* | Negatívne^*
1. Vplyvy na rozpočet verejnej správy | | | x
2. Vplyvy na podnikateľské prostredie – dochádza k zvýšeniu regulačného zaťaženia? | | x |
3, Sociálne vplyvy – vplyvy  na hospodárenie obyvateľstva, -sociálnu exklúziu, -  rovnosť príležitostí a rodovú rovnosť a vplyvy na zamestnanosť | | x |
4. Vplyvy na životné prostredie | | x |
5. Vplyvy na informatizáciu spoločnosti | | x |

A.3. Poznámky
Návrh zákona nezakladá priame nároky na verejné rozpočty. 
Prípadne výdavky súvisiace s realizáciou zákona budú zabezpečené v rámci schválených limitov výdavkov dotknutých subjektov verejnej správy na príslušný rozpočtový rok.
Z titulu novely zákona č. 595/2003 Z. z. o dani z príjmov kde sa navrhuje zvýšiť percento časti dane, ktoré možno poukázať daňovníkom na účely podpory subjektov vykonávajúcich dobrovoľnícku činnosť z dvoch na tri, možno dopad na štátny rozpočet vyčísliť ak túto možnosť využije cca 15 percent daňovníkov sumou cca 1 mil. eur. Nepôjde teda o výrazný zásah do príjmov štátneho rozpočtu z titulu novely dane z príjmov.
Takisto nemožno predpokladať dopad novely zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady. Nie je zrejmé koľko obcí túto možnosť využije. Prípadne úľavy však budú kompenzované dobrovoľníckou činnosťou v prospech obce.

A.4. Alternatívne riešenia
nepredkladajú sa 
A.5. Stanovisko gestorov
Ministerstvo životného prostredia Slovenskej republiky - bez pripomienok
Ministerstva financií Slovenskej republiky - prerokované, dopady vyčíslené
Ministerstvo hospodárstva Slovenskej - bez pripomienok
Ministerstvo práce sociálnych vecí a rodiny Slovenskej republiky - bez pripomienok

Osobitná časť

K Čl. I

K § 1
	Vymedzuje sa pôsobnosť zákona, ktorý upravuje právne postavenie dobrovoľníka a právne vzťahy vznikajúce pri poskytovaní dobrovoľníckej činnosti. Zákon má povahu všeobecnej právnej úpravy pri poskytovaní dobrovoľníckej činnosti s ponechaním voľnosti na odlišnú právnu úpravu vzťahov v osobitných predpisoch, ktoré majú prednosť pred touto všeobecnou právnou úpravou.

K § 2
	Definuje sa dobrovoľník ako fyzická osoba, ktorá na základe svojho slobodného rozhodnutia vo svojom voľnom čase bez nároku na odmenu poskytuje inej osobe s jej súhlasom v jej prospech alebo vo verejný prospech dobrovoľnícku činnosť založenú na svojej schopnosti, zručnosti alebo vedomosti a spĺňa podmienky ustanovené týmto zákonom. Z tejto definície vyplýva charakteristika dobrovoľníckej činnosti, ktorá sa vykonáva vo voľnom čase bez nároku na odmenu a so súhlasom prijímateľa dobrovoľníckej činnosti a to buď v prospech tohto prijímateľa, ak ide o fyzickú osobu alebo právnickú osobu, alebo vo verený prospech, ak ide o činnosť vykonávanú v prospech štátu alebo orgánov územnej samosprávy. 
	Dobrovoľník poskytuje dobrovoľnícku činnosť na základe zmluvy o dobrovoľníckej činnosti, ktorú uzatvára priamo s prijímateľom dobrovoľníckej činnosti alebo prostredníctvom vysielajúcej organizácie, ktorá organizuje alebo sprostredkúva dobrovoľnícku činnosť pre inú osobu. Ďalšie náležitosti zmluvy sú uvedené v osobitnom ustanovení (§ 6). Z povahy dobrovoľníka a dobrovoľníckej činnosti vyplýva, že nejde o činnosť pracovnú alebo obdobnú pracovnej činnosti, preto sa na túto činnosť nevzťahuje Zákonník práce. 
	Upravuje sa, že za dobrovoľníka sa považuje fyzická osoba aj vtedy, ak má určitý právny status k organizácii, ktorá je prijímateľom dobrovoľníckej činnosti. Túto činnosť však musí vykonávať mimo svojich povinností vyplývajúcich z tohto statusu, aby mohla byť považovaná za dobrovoľnícku činnosť a zároveň ju nesmie poskytovať orgánom alebo funkcionárom právnickej osoby, ku ktorej má právny status. Takýmito osobami sú najmä členovia občianskych združení, odborových organizácií, politických strán alebo politických hnutí, cirkvi alebo náboženskej spoločnosti, členovia správnych a dozorných rád, zamestnanci, žiaci, študenti či samostatne zárobkovo činné osoby.

K § 3
	Demonštratívnym spôsobom sa vymedzujú najobvyklejšie oblasti, v ktorých sa dobrovoľnícka činnosť môže vykonávať, pričom nie je vylúčené túto činnosť vykonávať aj v iných verejnoprospešných oblastiach pri dodržaní podmienok ustanovených týmto zákonom.
	Zároveň sa vymedzujú činnosti, ktoré sa nepovažujú za dobrovoľnícku činnosť vzhľadom na charakter ich obsahu ako aj vzťahu vykonávateľa tejto činnosti a jej prijímateľa.
	Ustanovuje sa minimálny vek dobrovoľníka, a v prípade, ak je dobrovoľník cudzincom, aj splnenie podmienok ustanovených v osobitných predpisoch upravujúcich vstup na územie Slovenskej republiky a pobyt na jej území.

K § 4
	Definuje sa vysielajúca organizácia, ktorou môže byť (s výnimkou § 7) len právnická osoba so sídlom na území Slovenskej republiky (§ 2 ods. 2), ktorá má stanovenú právnu formu podľa tohto zákona.
	V ustanovení odseku 2 3 sa definuje náplň činností vysielajúcej organizácie a konkrétne údaje, ktoré je povinná vysielajúca organizácia evidovať.
	Upravuje sa povinnosť uzavrieť poistenie zodpovednosti za škodu a úrazové poistenie v prospech dobrovoľníka, ktorý bude vykonávať dobrovoľnícku činnosť v cudzine a s ktorým vysielajúca organizácia uzaviera zmluvu a rovnako sa upravuje povinnosť vysielajúcej organizácie, ktorá vysiela dobrovoľníka do cudziny, dohodnúť podľa druhu povahy a rozsahu dobrovoľníckej činnosti a podmienok v štáte, v ktorom má poskytovať dobrovoľnícku činnosť dohodnúť pre tento štát aj poistenie liečebných nákladov dobrovoľníka a najvyššiu možnú úroveň ochrany bezpečnosti a zdravia tohto dobrovoľníka v súlade s predpismi bezpečnosti a ochrany zdravia pri práci (osobitné vybavenie alebo oblečenie). V rámci zabezpečenia ochrany maloletého sa ustanovuje povinnosť vysielajúcej organizácie zabezpečiť dohľad zodpovednej plnoletej fyzickej osoby nad dobrovoľníckou činnosťou maloletého dobrovoľníka a zákaz vykonávania určitých činností neprimeraných veku maloletého, ktoré by mohli spôsobiť poškodenie jeho zdravia.
	Vysielajúcej organizácii sa určuje povinnosť poučiť dobrovoľníka a zákonného zástupcu dobrovoľníka mladšieho ako 18 rokov o rizikách spojených s výkonom dobrovoľníckej činnosti podľa jej povahy a druhu.
	Na požiadanie dobrovoľníka mu vysielajúca organizácia musí vydať písomné potvrdenie o trvaní, rozsahu  a obsahu a písomné hodnotenie tejto činnosti.
	Ustanovuje sa oprávnenie vysielajúcej organizácie spracúvať osobné údaje dobrovoľníka a zodpovednej fyzickej osoby, ktorá vykonáva dohľad nad dobrovoľníckou činnosťou maloletého dobrovoľníka. 
Ustanovuje sa, že ak vysielajúca organizácia uzatvorí dohodu o podmienkach výkonu dobrovoľníckej činnosti s prijímateľom dobrovoľníckej činnosti, ku ktorému vysiela dobrovoľníka na poskytovane dobrovoľníckej činnosti, musí byť táto dohoda v súlade so zmluvou, ktorú vysielajúca organizácia uzatvorila s dobrovoľníkom.

K § 5
Definuje sa náplň činnosti prijímateľa dobrovoľníckej činnosti a odkazuje sa na konkrétne údaje, ktoré spravidla eviduje.
	Upravuje sa možnosť uzavrieť poistenie zodpovednosti za škodu a úrazové poistenie v prospech dobrovoľníka, s ktorým prijímateľ dobrovoľníckej činnosti uzatvára zmluvu, ak ho neuzavrela už vysielajúca organizácia. Prijímateľ dobrovoľníckej činnosti je povinný zabezpečiť plnenie povinností a opatrení v súlade s predpismi bezpečnosti a ochrany zdravia pri práci (osobitné vybavenie alebo oblečenie). V rámci zabezpečenia ochrany maloletého sa ustanovuje povinnosť prijímateľovi dobrovoľníckej činnosti zabezpečiť dohľad zodpovednej plnoletej fyzickej osoby nad dobrovoľníckou činnosťou maloletého dobrovoľníka a zákaz vykonávania určitých činností neprimeraných veku maloletého, ktoré by mohli spôsobiť poškodenie jeho zdravia.
	Prijímateľovi dobrovoľníckej činnosti sa určuje povinnosť poučiť dobrovoľníka a zákonného zástupcu dobrovoľníka mladšieho ako 18 rokov o rizikách spojených s výkonom dobrovoľníckej činnosti podľa jej povahy a druhu.
	Na požiadanie dobrovoľníka alebo vysielajúcej organizácie musí prijímateľ dobrovoľníckej činnosti vydať písomné potvrdenie o trvaní, rozsahu a obsahu dobrovoľníckej činnosti a písomné hodnotenie tejto činnosti.
	Ustanovuje sa oprávnenie prijímateľa dobrovoľníckej činnosti spracúvať osobné údaje dobrovoľníka a zodpovednej fyzickej osoby, ktorá vykonáva dohľad nad dobrovoľníckou činnosťou maloletého dobrovoľníka. 

K § 6
	Základom právneho postavenia dobrovoľníka je vždy zmluva, ktorú dobrovoľník uzatvára s vysielajúcou organizáciou alebo prijímateľom dobrovoľníckej činnosti, a to buď vo forme ústnej dohody alebo písomnou formou. Písomná forma zmluvy je obligatórna v prípade poskytovania dobrovoľníckej činnosti v cudzine. Ak je dobrovoľníkom osoba mladšia ako 18 rokov, je účastníkom zmluvy jeho zákonný zástupca.
	V prípade uzatvorenia zmluvy vo forme ústnej dohody sa vymedzujú základné náležitosti, ktoré musia byť v tomto prípade dohodnuté medzi dobrovoľníkom a prijímateľom dobrovoľníckej činnosti alebo vysielajúcou organizáciou. 
	Ustanovujú sa základné náležitosti, ktoré musí písomná zmluva obsahovať. Zároveň sa ustanovuje povinnosť dobrovoľníka, ktorý má vykonávať dobrovoľnícku činnosť v cudzine, predložiť pred uzavretím zmluvy potvrdenie o svojom zdravotnom stave alebo čestné vyhlásenie o tom, že mu nie sú  známe prekážky výkonu dobrovoľníckej činnosti vzhľadom na povahu a druh vykonávanej činnosti uvedenej v návrhu zmluvy.
	Zakotvuje sa možnosť uzavretia zmluvného záväzku medzi prijímateľom dobrovoľníckej činnosti alebo vysielajúcou organizáciou a dobrovoľníkom o úhrade vynaložených nákladov dobrovoľníka na dobrovoľné poistenie v Sociálnej poisťovni a povinné verejné zdravotné poistenie podľa osobitného predpisu, ak mu vznikli a uhrádza ich  počas vykonávania dobrovoľníckej činnosti.
	Zakotvuje sa, že materiálne zabezpečenie dobrovoľníka (ubytovanie, stravovanie, cestovné náhrady ...) nie je odmenou ani protihodnotou, ale má slúžiť na uskutočnenie alebo uľahčenie vykonávania dobrovoľníckej činnosti, a teda nie je popretím zásady bezodplatnosti výkonu dobrovoľníckej činnosti.

K § 7

	Zakotvuje sa možnosť využívania dobrovoľníckej činnosti štátom a orgánmi verejnej správy na podporu plnenia svojich úloh podľa osobitných predpisov a na účel ustanovený v         § 3. Podporný charakter dobrovoľníckej činnosti spočíva v tom, že nemôže suplovať zákonný výkon kompetencií orgánov verejnej správy, ktoré je potrebné vykonávať v rámci svojej riadnej činnosti, a nie v rámci dobrovoľníckej činnosti. Najčastejšie pôjde o bezprostrednú potrebu využitia dobrovoľníckej činnosti najmä v prípade živelnej pohromy, mimoriadnych udalostí, športových podujatí,  kultúrnych podujatí a podobne.

K Čl. II 
	V Zákonníku práce sa v samostatnom paragrafe upravujú vzťahy medzi zamestnancom a zamestnávateľom vo veciach výkonu dobrovoľníckej činnosti. Vyjadruje sa tým verejný záujem na podpore dobrovoľníckej činnosti. Pravidlá sa navrhujú tak, aby z výkonu dobrovoľníckej činnosti nevznikali dobrovoľníkovi žiadne nároky. Má sa za to, že je vecou zamestnávateľa, aby posúdil možnosť poskytnúť pracovné voľno zamestnancovi a pritom bral do úvahy svoje prevádzkové možnosti ale i verejný záujem na podpore činnosti dobrovoľníka.

K čl. III

K bodu 1:
Navrhuje sa oslobodiť všetky plnenia poskytované dobrovoľníkovi v súlade so zákonom o dobrovoľníctve, t.j. peňažné  aj nepeňažné, ako jedno z opatrení na podporu dobrovoľníckej činnosti.

K bodom 2 a 3:
Ako ďalšie opatrenie na podporu dobrovoľníkov sa zavádza možnosť poukázať zvýšené percento dane na osobitné účely (3 %), avšak len daňovníkovi, ktorý vykonáva dobrovoľnícku činnosť vo vymedzenom rozsahu v zdaňovacom období. Zároveň sa navrhuje rozšíriť účel, na ktorý bude možné poskytnúť podiel zaplatenej dane.

K bodu 4:
Doplňuje sa ustanovenie určenia sankcií v nadväznosti na porušenie zákonom určených podmienok pre možnosť dobrovoľníka poukázať vyššie percento dane na osobitné účely ako ostatným daňovníkom. Ak správca dane pri kontrole alebo dobrovoľník sám zistí, že nesplnil podmienky ustanovené zákonom o dobrovoľníctve, bude sa postupovať rovnako, ako pri ostatných daňovníkoch.

K bodu 5:
Navrhuje sa, aby daňovník vykonávajúci dobrovoľnícku činnosť za podmienok ustanovených v tomto zákone a osobitnom zákone o dobrovoľníctve mohol poukázať podiel zaplatenej dane vyšším percentom (3%) prvýkrát pri podaní daňového priznania alebo vykonaní ročného zúčtovania za zdaňovacie obdobie roka 2012, a to vzhľadom na navrhovanú účinnosť zákona o dobrovoľníctve.

       		§ 52m zákona o  dani z príjmov je nasledujúcim prechodným ustanovením po § 52l zákona, ktorý bol zavedený do zákona o úprave príjmu zo závislej činnosti (zákon o superhrubej mzde), ktorý v súčasnosti pripravuje MPSVaR SR.

K Čl. IV
	Novela zákona má umožniť obciam zaviesť do ich vnútornej politiky súvisiacej s ich rozvojom novú možnosť riešenia zabezpečovania niektorých úloh. Za takúto možnosť možno považovať aj všeobecne záväzné nariadenie, ktorým obec ustanoví za akých podmienok priznajú úľavy na miestnych daniach či miestnom poplatku ak ich platiteľ bude vykonávať dobrovoľnícku činnosť podľa zákona o dobrovoľníctve v prospech obce.
K Čl. V
	Vzhľadom na skutočnosť, že rok 2011 je európskym rokom dobrovoľníctva, účinnosť zákona sa navrhuje ešte v tomto roku.

V Bratislave 6. júla 2011

Iveta Radičová v. r. 
predsedníčka vlády 
Slovenskej republiky

Daniel Lipšic v. r. 
minister vnútra
Slovenskej republiky